LT Europos Sąjungos oficialusis leidinys C 79/5

TARYBOS NUOMONĖ

2005 m. sausio 18 d.

dėl atnaujintos Austrijos stabilumo programos 2004–2008 m.

(2005/C 79/03)

EUROPOS SĄJUNGOS TARYBA,

atsižvelgdama į Europos bendrijos steigimo sutartį,

atsižvelgdama į 1997 m. liepos 7 d. Tarybos reglamentą (EB) Nr. 1466/97 dėl biudžeto būklės priežiūros stiprinimo ir ekonominės politikos priežiūros bei koordinavimo (1), ypač į jo 5 straipsnio 3 dalį,

atsižvelgdama į Komisijos rekomendaciją,

pasikonsultavusi su Ekonomikos ir finansų komitetu,

PAREIŠKĖ ŠIĄ NUOMONĘ:

2005 m. sausio 18 d. Taryba išnagrinėjo atnaujintą Austrijos stabilumo programą, kuri apima 2004–2008 metų laikotarpį. Programa atitinka „Elgesio kodekso dėl stabilumo ir konvergencijos programų turinio ir formos“ reikalavimus duomenų pateikimui.

Makroekonominiame scenarijuje, kuriuo grindžiama programa, numatoma, kad realus BVP išaugs nuo 1,9 % 2004 m. iki 2,5 % 2005–2006 m., o likusiu programos laikotarpiu išsilaikys apie 2,5 %. Remiantis šiuo metu turima informacija galima teigti, kad šiame scenarijuje atspindėtos augimo prielaidos pirmaisiais metais yra tikėtinos, o paskutiniais metais – gana palankios, nes prognozuojamas augimas viršija potencialių augimą ketverius metus iš eilės. Programoje numatytos infliacijos prognozės yra realistiškos.

Austrijos tikslas – subalansuoti biudžetą iki 2008 m. Numatoma, kad deficitas išaugs nuo 1,3 % BVP santykio 2004 m. iki 1,9 % BVP 2005 m.; vėliau jis iš pradžių lėtai sumažės iki 1,7 % 2006 m. ir 2008 m. per du lygiaverčius etapus sumažės iki nulio 2008 m. Ši tendencija atspindi biudžeto strategiją, kurioje derinamas tvarus mokesčių naštos mažinimas ir biudžeto subalansavimas per vidutinės trukmės laikotarpį. Atsižvelgiant į ESS 95 mokesčių našta turi sumažėti nuo 43,1 % 2003 m. iki 40 % 2008 m., bendros išlaidos – 4,8 procentiniais punktais. Konsolidavimo būdas numatytas teritorinių institucijų sudarytame Nacionaliniame stabilumo pakte, kuris turi būti įgyvendintas visais valdžios lygiais taikant baudų sistemą.

Biudžeto rezultatai gali būti blogesni nei numatyti programoje. Visų pirma pagal biudžeto strategiją mokesčiai mažinami laikotarpio pradžioje, o išlaidos atitinkamai ribojamos pabaigoje. 2005 ir 2006 m. rizika yra subalansuota, kai deficito pokyčius daugiausia nulemia 2005 m. sausio 1 d. labai sumažinti mokesčiai, ir atsižvelgiant į realistišką pagrindinį makroekonominį scenarijų. Tačiau paskutiniais 2007–2008 m. atsiranda žemėjimo tendencijos rizika, nes, pirma, BVP augimas toliau turėtų viršyti galimą augimą, ir antra, numatytas didelis išlaidų ir BVP santykio sumažėjimas iš esmės nėra konkrečiai aprašytas programoje. Atsižvelgiant į šį rizikos įvertinimą, biudžetinių priemonių programoje gali nepakakti, kad iki 2008 m. būtų pasiektas Stabilumo ir augimo pakto vidutinės trukmės tikslas – beveik subalansuota cikliškai pakoreguota biudžeto būklė. Tačiau atrodo, kad jomis yra užtikrinama pakankama atsargumo dalis, kad programos laikotarpiu nebūtų peržengta 3 % BVP deficito riba, esant įprastiems makroekonominiams svyravimams.

Apskaičiuota, kad skolos santykis 2004 m. buvo 64,2 % – didesnis už Sutartyje nustatytą 60 % BVP pamatinę vertę. Programoje numatyta, kad skolos santykis per programos laikotarpį sumažės 5 procentiniais punktais. Atsižvelgiant į pirmiau minėtą riziką, kylančią siekiant biudžeto tikslų, skolos santykio pokytis gali būti ne toks palankus, kaip numatyta. Kita vertus, tą riziką Austrijoje būtų galima sumažinti atliekant plataus masto privatizaciją.

Austrija yra palyginti palankioje padėtyje pagal ilgalaikį viešųjų finansų tvarumą, nepaisant svarbių senėjančiai visuomenei numatytų biudžeto sąnaudų. Įvykdžius 2003–2004 m. pensijų reformas ilgalaikė biudžeto būklė turėtų iš esmės pagerėti. Po 2003 m. pensijų reformos Austrija patvirtino kitą pensijų reformą 2004 m. (Pensionsharmonisierung), siekdama, kad suderinta pensijų sistema būtų taikoma visoms privataus ir valstybinio sektoriaus darbuotojų grupėms. Didelis 2004 m. įstatymo poveikis ilgalaikiam finansiniam tvarumui paaiškės tik po 2030 m., tuo tarpu 2003 m. įstatymu nustatytos vidutinės trukmės laikotarpio santaupos yra iš dalies sumažinamos.

Programoje nustatyta ekonominė politika iš dalies atitinka šaliai būdingas bendrąsias ekonominės politikos gaires viešųjų finansų srityje. Nors Austrija sumažins sunkią mokesčių naštą, tai nebus derinama su išlaidų ribojimu, todėl cikliškai pakoreguota būklė labai pablogės 2005 m., o beveik subalansuotą balanso būklę numatyta pasiekti tik paskutiniais programos metais.

Atsižvelgiant į pirmiau nurodytą įvertinimą, Austrijai rekomenduojama greičiau atlikti bendrą biudžeto konsolidavimą. Be to, Austrija turėtų išsamiau nustatyti konkrečias priemones, kurias naudojant didelė biudžeto konsolidavimo dalis būtų atlikta per paskutinius dvejus programos metus.

Pagrindinių makroekonominių ir biudžeto prognozių palyginimas

2004 2005 2006 2007 2008 Realus BVP (pokytis, % ) SP, 2004 m. gruodis 1,9 2,5 2,5 2,2 2,4 KOM, 2004 m. ruduo 1,9 2,4 2,4 netaikoma netaikoma SP, 2004 m. lapkritis 1,9 2,5 2,5 2,4 netaikoma SVKI infliacija (%) SP, 2004 m. gruodis 2,1 1,8 1,4 1,5 1,6 KOM, 2004 m. ruduo 2,1 1,8 1,4 netaikoma netaikoma SP, 2003 m. lapkritis 1,2 1,5 1,7 1,8 netaikoma Bendras valdžios sektoriaus balansas (BVP %) SP, 2004 m. gruodis – 1,3 – 1,9 – 1,7 – 0,8 0,0 KOM, 2004 m. ruduo – 1,3 – 2,0 – 1,7 netaikoma netaikoma SP, 2003 m. lapkritis – 0,7 – 1,5 – 1,1 – 0,4 netaikoma Pirminis balansas (BVP %) SP, 2004 m. gruodis 1,9 1,2 1,3 2,2 2,9 KOM, 2004 m. ruduo 1,7 0,9 1,2 netaikoma netaikoma SP, 2003 m. lapkritis 2,8 1,9 2,2 2,8 netaikoma Cikliškai pakoreguotas balansas (BVP %) SP, 2004 m. gruodis – 0,9 – 1,7 – 1,6 – 0,8 – 0,1 KOM, 2004 m. ruduo – 1,0 – 1,9 – 1,7 netaikoma netaikoma SP, 2003 m. lapkritis (2) – 0,4 – 1,4 – 1,1 – 0,5 netaikoma Bendroji valstybės skola (BVP %) SP, 2004 m. gruodis 64,2 63,6 63,1 61,6 59,1 KOM, 2004 m. ruduo 64,0 63,9 63,4 netaikoma netaikoma SP, 2003 m. lapkritis 65,8 64,1 62,3 59,9 netaikoma Šaltiniai: Stabilumo programa (SP); Komisijos tarnybų 2004 m. rudens ekonominės prognozės (KOM); Komisijos tarnybų skaičiavimai.

(1) OL L 209, 1997 8 2.

(2) Komisijos tarnybų apskaičiavimai, atlikti remiantis programoje pateikta informacija.

Šaltiniai:

Stabilumo programa (SP); Komisijos tarnybų 2004 m. rudens ekonominės prognozės (KOM); Komisijos tarnybų skaičiavimai.